ΓΡΑΠΤΗ ΕΡΩΤΗΣΗ E-3142/96 υποβολή: Florus Wijsenbeek (ELDR) προς την Επιτροπή (22 Νοεμβρίου 1996)

Θέμα: Η έννοια «παρατυπία» στο πλαίσιο του συστήματος διαμετακόμισης

1. Συμμερίζεται η Επιτροπή την άποψη ότι η έννοια «παράβαση ή παρατυπία» στις διατάξεις του άρθρου 378 των διατάξεων εφαρμογής του Κοινοτικού Τελωνειακού Κώδικα πρέπει να εξετασθεί αποκλειστικά υπό το φως των διατάξεων των άρθρων 203 και 204 του ΚΤΚ, και ότι πρέπει κατά συνέπεια να θεωρηθεί ότι αφορά την πραγματική πράξη η οποία οδήγησε στη διαφυγή αγαθών από τον τελωνειακό έλεγχο ή στην μη εκπλήρωση των υποχρεώσεων που απορρέουν από την εφαρμογή της σχετικής τελωνειακής ρύθμισης;

2. Υπάρχει περίπτωση οι προαναφερθείσες παραβάσεις ή παρατυπίες να συνίστανται σε παραβάσεις ή παρατυπίες οι οποίες δεν συνδέονται άμεσα με την τελωνειακή νομοθεσία καθεαυτή (π.χ. με τις διατάξεις του άρθρου 96 του ΚΤΚ ή τις διατάξεις του άρθρου 356, παράγραφος 1 των διατάξεων εφαρμογής του ΚΤΚ);

3. Εάν ναι, είναι τότε δυνατόν οι εν λόγω παραβάσεις ή παρατυπίες να συνίστανται απλώς στην προετοιμασία συνόλου πράξεων με σκοπό την μη διεκπεραίωση τελωνειακού εγγράφου, χωρίς να είναι βέβαιο ότι αυτή η μη διεκπεραίωση πράγματι θα εκδηλωθεί ή όντως έχει πραγματοποιηθεί επειδή τα αγαθά διαφεύγουν του τελωνειακού ελέγχου, π.χ. με την αφαίρεση των μέσων διαπίστωσης που τοποθέτησαν οι τελωνειακές υπηρεσίες και την θέση των αγαθών στην εμπορία;

4. Εάν ναι και εάν, κατά συνέπεια, η παρατυπία πρέπει να θεωρηθεί ότι έχει διαπραχθεί ήδη πριν ή αμέσως μετά την αναχώρηση, θα πρέπει τότε άραγε, κατά τη γνώμη της Επιτροπής να θεωρηθεί ότι το έγγραφο το οποίο, τηρουμένων των διατάξεων του άρθρου 96 του ΚΤΚ, προσκομίζεται στο τελωνειακό γραφείο προορισμού, έχει διεκπεραιωθεί κατά τρόπο κανονικό;

Απάντηση του κ. Monti εξ ονόματος της Επιτροπής (10 Ιανουαρίου 1997)

1. Στο πλαίσιο της διαμετακόμισης, η τελωνειακή οφειλή κατά την εισαγωγή μπορεί να δημιουργηθεί είτε με μη υποβολή του εμπορεύματος στην τελωνειακή επιτήρηση (άρθρο 209 του Κοινοτικού Τελωνειακού Κώδικα (ΚΤΚ)), είτε, αν δεν υπάρχει τέτοια περίπτωση, από το γεγονός της μη τήρησης των υποχρεώσεων που εγγράφονται στο πλαίσιο του καθεστώτος (άρθρο 204 του ΚΤΚ). Ο τόπος γένεσης αυτής της οφειλής καθορίζεται από την εφαρμογή του άρθρου 215 του ΚΤΚ. Με την επιφύλαξη αυτής της τελευταίας διάταξης και λαμβανομένου υπόψη του γεγονότος ότι το καθεστώς διαμετακόμισης αναστέλλει συγχρόνως την είσπραξη των δασμών και των φόρων, το άρθρο 378 των ΔΕΚ (διατάξεις εφαρμογής του κώδικα) θεσπίζει έναν ειδικό κανόνα στη διαμετακόμιση για να καθορίσει τον τόπο είσπραξης της τελωνειακής και δημοσιονομικής οφειλής που δημιουργείται σε περίπτωση μη προσκόμισης στον προορισμό και όταν ο τόπος της παράβασης ή της ανωμαλίας που προκαλεί αυτή την οφειλή είναι άγνωστος. Αυτή η έννοια της παράβασης ή της ανωμαλίας προσδιορίζεται εξάλλου σε διοικητικό διακανονισμό ως μια πράξη που ενδέχεται να δημιουργήσει απαίτηση δασμού.

Δεδομένου ότι το άρθρο 378 των ΔΕΚ εφαρμόζεται μόνο σε περίπτωση μη προσκόμισης και ότι αυτή η απουσία προσκόμισης προϋποθέτει προηγούμενη μη υποβολή του εμπορεύματος, η έννοια της παράβασης ή της ανωμαλίας που εμφαίνεται αναφέρεται επομένως αποκλειστικά όσον αφορά την τελωνειακή οφειλή στις καταστάσεις που προβλέπονται στο άρθρο 203 του ΚΤΚ.

2. Έχοντας υπόψη τον σκοπό του άρθρου 378 των ΔΕΚ, δηλαδή τον καθορισμό του τόπου είσπραξης της οφειλής, η παράβαση ή ανωμαλία κατά την έννοια του εν λόγω άρθρου αναφέρεται σε κάθε πράξη που έχει ως συνέπεια τη γένεση αυτής της οφειλής και τη δράσης της είσπραξης που έχει σχέση με αυτή.

Αυτή η έννοια καλύπτει επομένως τη μη τήρηση των υποχρεώσεων που απορρέουν απευθείας από την τελωνειακή νομοθεσία, όπως για παράδειγμα αυτές που απορρέουν από τα άρθρα 96 του ΚΤΚ ή 356 (1) των ΔΕΚ, μόνον εφόσον αυτή η μη τήρηση συνιστά γενεσιουργό αιτία της οφειλής.

Ανεξάρτητα από τον στόχο που καθορίζεται στο άρθρο 578, αυτή η ερμηνεία δεν στερεί τα κράτη μέλη από τη δυνατότητα, και μάλιστα την υποχρέωση, να τιμωρούν δυνάμει του εθνικού δικαίου τους παραβάσεις ή ανωμαλίες που διαπράττονται στο πλαίσιο της διαμετοκόμισης αλλά που δεν έχουν ως αποτέλεσμα τη γένεση της οφειλής.

3. Η προετοιμασία ενός συνόλου δράσεων με στόχο τη μη εκκαθάριση ενός τελωνειακού εγγράφου μπορεί να θεωρηθεί ως «παράβαση ή ανωμαλία» κατά την έννοια του άρθρου 378 των ΔΕΚ μόνον στο μέτρο που αυτές οι δράσεις έχουν ως συνέπεια τη γένεση της οφειλής, με την επιφύλαξη των ενδεχόμενων κατασταλτικών διατάξεων που προβλέπονται σε εθνικό επίπεδο.

4. Μια ενέργεια διαμετακόμισης, στο τέλος της οποίας προσκομίζεται το παραστατικό Τ στο τελωνείο προορισμού, δεν μπορεί να θεωρηθεί ως εκκαθαρισμένη κανονικά, αν σημειώθηκε παράβαση ή ανωμαλία κατά την έννοια του άρθρου 378 των ΔΕΚ αμέσως μετά την αναχώρηση των εμπορευμάτων από το τελωνείο αναχώρησης. Οπωσδήποτε, μια παράβαση ή ανωμαλία που έχει διαπραχθεί πριν από την αναχώρηση των εμπορευμάτων δεν μπορεί εκ φύσεως να υπάγεται σε αυτές τις διατάξεις.